KOMMISSIONENS BESLUTNING af 3. maj 1996 om bemyndigelse af medlemsstaterne til midlertidigt at træffe supplerende foranstaltninger mod spredning af Pseudomonas solanacearum (Smith) Smith, for så vidt angår Egypten (96/301/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 77/93/EØF af 21. december 1976 om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (1), senest ændret ved direktiv 96/14/EF (2), særlig artikel 15, stk. 3, og

ud fra følgende betragtninger:

Hvis en medlemsstat mener, at der er overhængende fare for indslæbning på dens område af Pseudomonas solanacearum (Smith) Smith, årsagen til kartoffelbrunbakteriose, fra et tredjeland, kan den midlertidigt træffe alle de nødvendige supplerende foranstaltninger til at beskytte sig mod denne fare;

på grund af stadige påvisninger af Pseudomonas solanacearum i kartofler med oprindelse i Egypten vedtog Frankrig den 19. marts 1996 foranstaltninger til at indføre forbud mod kartofler med oprindelse i Egypten for at sikre mere effektiv beskyttelse mod indslæbning fra Egypten af Pseudomonas solanacearum i Frankrig;

Finland vedtog lignende foranstaltninger mod indslæbning af nævnte skadegører i Finland den 4. april 1996;

Spanien og Danmark vedtog henholdsvis den 16. april 1996 og den 22. april 1996 sådanne foranstaltninger mod indslæbning på deres respektive områder;

af de erfaringer, der er indhøstet i den indeværende importsæson, og oplysninger fra de egyptiske myndigheder under et nyligt besøg i Egypten fremgår det, at de nugældende bestemmelser vedrørende kravet om »arealfrihed« ikke er tilstrækkelige til at give Fællesskabet passende beskyttelse, og at supplerende foranstaltninger er nødvendige; ved fastlæggelsen af beskyttelsesforanstaltningerne bør der tages hensyn til det egyptiske kartoffelproduktionssystem og produktionssæsonens nuværende fase;

betegnelserne »bækken« for ørkenproduktionsområdet og »landsby« for deltaproduktionsområdet bør benyttes som reference for de områder, hvor Pseudomonas solanacearum ikke vides at forekomme;

der bør også være en angivelse af bækken-/landsbykodesystemet til identifikation af områder, der opfylder betingelserne for produktion af kartofler til udførsel til Fællesskabet, på såvel etiketterne som på de krævede plantesundhedscertifikater;

hvis det viser sig, at de supplerende foranstaltninger, der omhandles i artikel 1 i denne beslutning, ikke er tilstrækkelige til at forhindre indslæbning af Pseudomonas solanacearum eller ikke er blevet overholdt, bør der forudses strengere eller alternative foranstaltninger;

den ovenfor nævnte overhængende fare har gjort det berettiget, at de enkelte medlemsstater vedtager supplerende hasteforanstaltninger;

disse supplerende hasteforanstaltninger bør dog bringes på linje med Fællesskabets beskyttelsesforanstaltninger;

virkningerne af de supplerende foranstaltninger vil løbende blive vurderet, og efterfølgende foranstaltninger gældende for indførsel af kartofler med oprindelse i Egypten, herunder krav om mere intensiv kontrol i Egypten i den kommende sæson, vil blive undersøgt på baggrund af resultaterne af denne vurdering senest den 30. november 1996;

de i denne beslutning fastsatte foranstaltninger er i overensstemmelse med udtalelse fra Den Stående Komité for Plantesundhed -

VEDTAGET FØLGENDE BESLUTNING:

Artikel 1

Knolde af Solanum tuberosum L., bortset fra læggekartofler, med oprindelse i Egypten må kun føres ind på Fællesskabets område, hvis foranstaltningerne i bilaget til denne beslutning overholdes tillige med det særlige krav, der er fastsat i del A, afsnit I, punkt 25.8 i bilag IV til direktiv 77/93/EØF. De supplerende foranstaltninger i punkt 2, litra a) og b), i bilaget gælder kun for sendinger, der afsendes fra Egypten, efter at Kommissionen har underrettet Egypten om disse foranstaltninger.

Artikel 2

Inden den 30. november 1996 underretter indførselsmedlemsstaterne Kommissionen og de øvrige medlemsstater om, hvor store mængder der er indført i henhold til denne beslutning, og forelægger samtidig en detaljeret teknisk rapport om den officielle undersøgelse, der omhandles i punkt 3 i bilaget. Der sendes en kopi af plantesundhedscertifikaterne til Kommissionen.

Artikel 3

Medlemsstaterne tilpasser de foranstaltninger, som de har vedtaget for at beskytte sig mod indslæbning og spredning af Pseudomonas solanacearum (Smith) Smith, således at foranstaltningerne er i overensstemmelse med artikel 1.

Artikel 4

Denne beslutning tages op til fornyet overvejelse senest den 30. november 1996.

Artikel 5

Denne beslutning er rettet til medlemsstaterne.

Udfærdiget i Bruxelles, den 3. maj 1996.

På Kommissionens vegne

Franz FISCHLER

Medlem af Kommissionen

(1) EFT nr. L 26 af 31. 1. 1977, s. 20.

(2) EFT nr. L 68 af 19. 3. 1996, s. 24.

BILAG

Ved anvendelsen af artikel 1 skal følgende supplerende foranstaltninger overholdes:

1) i) »område« defineres for deltaregionens vedkommende som »landsby« (administrativ, allerede etablerede enheder, der omfatter en gruppe »bækkener«) og for ørkenregionernes vedkommende som »bækken« (vandingsenhed)

ii) »ikke vides at forekomme« refererer til en landsby eller et bækken, jf. nr. i), hvor der ikke er forekommet udbud af Pseudomonas solanacearum (Smith) Smith

iii) »liste over områder, der opfylder betingelserne« er den liste, som officielt er opstillet af de kompetente egyptiske myndigheder og angiver de i nr. i) anførte områder, hvor Pseudomonas solanacearum (Smith) Smith ikke vides at forekomme, jf. nr. ii), med deres individuelle eller kollektive navne og med deres individuelle officielle kodenummer, som Kommissionen har fået oplyst forud for den første indførelse af tidlige kartofler efter denne beslutnings ikrafttrædelse.

2) a) Kartofler, der er bestemt til at blive ført ind i Fællesskabet, skal i Egypten:

- have været underkastet en officiel undersøgelse af overskårne knolde af prøver på hver mindst 200 knolde, der er taget fra hvert parti, eller, hvis partiet overstiger 25 tons, fra hver 25 tons eller del deraf i et sådant parti umiddelbart inden afsendelse, for symptomer på kartoffelbrunbakteriose forårsaget af Pseudomonas solanacearum (Smith) Smith og fundet fri for sådanne symptomer ved disse inspektioner

- have undergået en officiel undersøgelse efter en passende metode, der er fastlagt af Kommissionen, for latent smitte af prøver, der er taget fra hver enkelt sending, og fundet fri for Pseudomonas solanacearum (Smith) Smith ved denne undersøgelse; der skal udtages en enkelte prøve pr. område, der er anført i punkt 1, nr. i), og repræsenteret i sendingen, men der skal under alle omstændigheder tages mindst fem prøver

- være høstet, håndteret og afsækket særskilt, herunder adskilt anvendelse af maskiner mellem de enkelte bækkener, i det omfang det er muligt, og under alle omstændigheder område for område som anført i punkt 1, nr. i)

- være samlet i partier, der hver kun må bestå af kartofler, som er høstet i et enkelt område som anført i punkt 1, nr. i)

- være tydeligt mærket på hver sæk med en uudslettelig angivelse af det relevante officielle kodenummer som anført på »listen over områder, der opfylder betingelserne« og af det relevante partinummer

- være ledsaget af det officielle plantesundhedscertifikat, der kræves efter artikel 12, stk. 1, litra b), i direktiv 77/93/EØF, med angivelse af partinummeret/-numrene ud for »Kollienes mærke« og det/de officielle kodenummer/-numre som nævnt i foregående led i rubrikken »Supplerende erklæring«; nummeret på det parti, hvorfra der er taget en prøve til det i andet led nævnte formål, og den officielle erklæring om, at undersøgelsen er blevet gennemført, skal også angives i denne rubrik.

b) De grænseovergangssteder, der er godkendt til indførelse af de pågældende kartofler, og navnet og adressen på det officielle ansvarlige organ, hvorunder hvert enkelt grænseovergangssted henhører, skal også være opgivet af medlemsstaterne til Kommissionen, som oplyser de øvrige medlemsstater og Egypten herom.

c) Det officielle ansvarlige organ, hvorunder indgangsstedet henhører, bør på forhånd have modtaget underretning om det sandsynlige tidspunkt for kartoffelsendingernes ankomst og om mængden. Hvis der ikke foreligger nogen forudgående meddelelse, finder bestemmelserne i artikel 5, stk. 4, i Rådets direktiv 83/643/EØF (1), senest ændret ved direktiv 91/342/EØF (2), anvendelse.

3) På grænseovergangsstedet underkastes kartoflerne de undersøgelser, der kræves i artikel 12 i direktiv 77/93/EØF, og disse undersøgelser, der mindst omfatter undersøgelser af den i punkt 2, litra a), første led, anførte type, skal foretages af hvert parti i en sending.

Disse undersøgelser skal suppleres med undersøgelse efter en egnet metode for latent smitte af prøver, der er taget af hver sending; der skal tages en enkelt prøve pr. område, der er anført i punkt 1, nr. i), og repræsenteret i sendingen, men der skal under alle omstændigheder tages mindst fem prøver.

De pågældende partier skal holdes adskilt under officiel kontrol og må ikke afsættes eller anvendes, før det er fastslået, at der ikke har været mistanke om eller er blevet påvist tilstedeværelse af Pseudomonas solanacearum (Smith) Smith ved disse undersøgelser.

4) Kommissionen sikrer sig, at den modtager nærmere oplysninger om den i punkt 2, litra a), andet led, omhandlede undersøgelse og resultaterne heraf. »Listen over områder, der opfylder betingelserne« tilpasses af Kommissionen på baggrund af disse resultater og resultaterne i henhold til punkt 3.

5) Medlemsstaterne fastsætter de relevante mærkningskrav for at forhindre, at kartoflerne lægges.

(1) EFT nr. L 359 af 22. 12. 1983, s. 8.

(2) EFT nr. L 187 af 13. 7. 1991, s. 47.